Ebbe Kalnæs (CD), 2000-04-04:
Vi har i Danmark et repræsentativt demokrati.
CD's grundholdning er, at vi ikke skal have folkeafstemninger, undtagen når der er tale om nogle helt centrale grundlovsændringer, hvor det kræves.
Til det her lovforslag skal jeg selvfølgelig melde med det samme, at det kunne vi under ingen omstændigheder nogen sinde finde på at stemme for: forslag til lov om afholdelse af vejledende folkeafstemning om, hvorvidt Danmark skal udvikle sig til et multietnisk samfund.
Først og fremmest er den verden, vi lever i, multietnisk, og nogle kan vel mene, at Danmark også er det, når de, der stikker mest i øjnene og mest generer dem, der har den holdning, udgør omkring 5 pct. Det kan man så blæse op til at være et stort problem, og så kan man oven i købet tage fat i en professor, som man sådan hæver lidt.
Jeg kan altså godt huske ham: Han har skrevet i Jyllands-Posten adskillige gange, og han har haft dommedag på tapetet adskillige gange gennem årene, og det vil sige, at den der store vægt, der skulle ligge bag, giver jeg ikke meget for. Det er klart, at man her beskriver en 20-årig udvikling,
altså fra 1980 til 2000, hvor det er gået sådan og sådan, og så fremskriver man den 20 år mere.
Men det afhænger da helt af, hvordan tingene fungerer, hvordan verden hænger sammen, og hvor mange elendigheder ude i verden der kunne opstå.
Det er det, der i en eller anden grad styrer det.
Så vil jeg lige gribe ned i sådan nogle enkelte sentenser i den her lidt lange beskrivelse af lovforslaget.
Man er oppe i de her store tal i den her fremskrivning.
Så har man også begreber som blandede ægteskaber, adoptivbørn osv. med.
Dér vil jeg da gerne spørge, om vi fremover ikke skal have lov at indgå blandede ægteskaber, og om vi fremover ikke skal have adoptivbørn, der har en forkert farve eller facon.
Det er ikke for at være uvenlig, for alle har ret til den her diskussion, og debatten er rimelig.
Alle er valgt, alle mandater har samme vægt, og jeg har dyb respekt for, at alle har lov til at udtale sig.
Når man har et begreb som blandede ægteskaber og adoptivbørn med inde i denne sammenhæng, så kunne det være en overfortolkning, men på en eller anden måde kunne man godt i den her tekst have skrevet, om vi skulle udvikle os til et raceblandet samfund, og det er der måske nok nogle der ikke synes er en god idé.
Så vil jeg også gerne spørge hr. Peter Skaarup
: Er der nogen af de lande, hr. Peter Skaarup ønsker at sammenligne sig med, der nogen sinde har haft afstemninger af den her karakter?
Det kunne blive en hyggelig sag.
Det er noget med, at man peger på nogle bestemte grupper og siger: Dem vil vi gerne stemme ud.
Jeg kan ikke opfatte det på anden måde.
Det bliver ikke med CD som bidrager.
Så er det klart, at fru Birthe Rønn Hornbech har ret i, at når vælgerne går til stemmeurnen, og hvis det er vigtigt for dem, så vælger de formentlig dem, som går ind for det synspunkt, de har på området, og hvis de har hr. Skaarups synspunkt, så vil de jo aldrig stemme på CD, stemme på mig
eller nogen af mine kolleger
Hvis de har en lidt mere gradbøjet, men alligevel stram holdning, så stemmer de nok på fru Rønn Hornbech, vil jeg tro.
Jeg kunne så også godt anbefale et par stykker i Venstre, de kunne stemme på, hvis den skulle være knap så skrap.
Sådan er det repræsentative demokrati.
Den slags sager ved jeg ikke om jeg skal kalde uanstændige eller sådan noget, men det er ubehageligt for mig at se, at vi kunne komme i gang med det tema, om vi skulle stemme nogen ud eller sætte nogen bom ned.
Vi har stramme vilkår på det her område.
Hvis vi sådan skal prøve en tænkt situation: Med de regler, vi har i dag, hvor man skal kunne godtgøre, at man er personligt forfulgt osv., ville forfulgte grupper i Nazityskland som jøder, sigøjnere, og hvem det ellers kunne være, ikke kunne komme ind over den danske grænse.
Det var en eller anden gruppe, men man ville have meget svært ved at påvise, at man sådan enkeltvis var personligt forfulgt.
Jeg mener, at vi ikke skal have en folkeafstemning om det her, og vi stemmer selvfølgelig også lovforslaget ned.
Det vidste alle, og jeg synes, det var noget naivt at tro, at vi eller socialdemokrater for den sags skyld ønskede at hoppe med på det denne gang.